b'\n_START_ARTICLE_\nJatkosodan heimosoturit\n_START_PARAGRAPH_\nJatkosodan heimosoturit olivat jatkosodassa (1941\xe2\x80\x931944) Suomen Puolustusvoimain yksikk\xc3\xb6it\xc3\xa4, joissa palveli tverin-, vienan- ja aunuksenkarjalaisia, inkeril\xc3\xa4isi\xc3\xa4, veps\xc3\xa4l\xc3\xa4isi\xc3\xa4, komeja, virolaisia, saamelaisia sek\xc3\xa4 muita suomensukuisiin heimoihin kuuluneita miehi\xc3\xa4. N\xc3\xa4ist\xc3\xa4 osa oli siirtynyt Suomeen vuoden 1918 j\xc3\xa4lkeen, ja osa oli suomalaisten sotavangiksi j\xc3\xa4\xc3\xa4neit\xc3\xa4 puna-armeijan sotilaita. Lis\xc3\xa4ksi juokoissa palveli amerikansuomalaisia, ruotsinsuomalaisia, siperiansuomalaisia ja sellaisia suomalaisia, jotka olivat muuttaneet aikaisemmin Neuvostoliittoon.\n_START_SECTION_\nSuomalaisten palveluksessa olleiden Neuvostoliiton kansalaisten kohtalo sodan p\xc3\xa4\xc3\xa4tytty\xc3\xa4\n_START_PARAGRAPH_\nHeimosotureille oli luvattu Suomen kansalaisuus, jos he ryhtyv\xc3\xa4t suomalaisten palvelukseen. T\xc3\xa4st\xc3\xa4 huolimatta sodanj\xc3\xa4lkeinen Valvontakomissio esitti vaatimuksensa sotavankien palauttamisesta Neuvostoliittoon, ja punainen Valpo etsint\xc3\xa4kuulutti ja etsi heit\xc3\xa4 vuoteen 1953 saakka._NEWLINE_Palautetut joutuivat Neuvostoliiton keskitysleireille ja saivat 10 tai 25 vuoden tuomioita. (Er\xc3\xa4s alaik\xc3\xa4inen sai vain viiden vuoden tuomion. My\xc3\xb6s kuolemanrangaistuksia langetettiin, mutta niit\xc3\xa4 ei pantu t\xc3\xa4yt\xc3\xa4nt\xc3\xb6\xc3\xb6n.) Arvioilta noin 15\xc2\xa0% leireille joutuneist\xc3\xa4 heimosotureista menehtyi siell\xc3\xa4._NEWLINE_Suomi maksaa nykyisin rintamapalveluksessa olleille heimosotureille rintamalis\xc3\xa4\xc3\xa4 yhdess\xc3\xa4 er\xc3\xa4ss\xc3\xa4 vuosittain ja he kuuluvat my\xc3\xb6s rintamaveteraanien kuntoutuksen piiriin. Elossa olevat heimosoturit asuvat p\xc3\xa4\xc3\xa4osin Suomen, Ruotsin ja Ven\xc3\xa4j\xc3\xa4n alueella. He kuuluvat p\xc3\xa4\xc3\xa4osin Inkeril\xc3\xa4iset ja Karjalaiset Heimoveteraanit ry:een. Suomalaisten palveluksessa olleet siviilihenkil\xc3\xb6t eiv\xc3\xa4t saa korvauksia Suomen valtiolta.'